題步雲亭
作者：李之儀
朝代：宋

paragraphs: 昨夜風高蟬半咽，起來知是白露節。
玉面少年窄袖衫，袖裏新詩似冰雪。
幾日炎炎如甑中，今朝忽覺超樊籠。
不惟氣候已八月，更得冰雪開心胸。
謝公山人詩筆奇，問君何緣得此詩。
報我我欲步雲去，山人許我因留題。
君作斯亭幾許高，擬推皓魄翻銀濤。
誰謂姮娥落君手，坐遣山人詩思勞。
君不見梅老句出天地窄，曾謂山人真太白。
采石月下憶相逢，笑披錦袍弄明月。
十年明月歸謫仙，姮娥豈得在君邊。
何妨邀取山人去，卒歲扶携醉笑間。